ET

KOMISJONI MÄÄRUS (EÜ) nr 1088/2009,

12. november 2009,

mis käsitleb Aspergillus oryzae (DSM 17594) abil toodetud 6-fütaasi ensüümipreparaadi uue kasutusviisi lubamist võõrutatud põrsaste, nuumsigade, nuumlindude ja munalindude söödalisandina (loaomanik DSM Nutritional Products Ltd., keda esindab DSM Nutritional Products Sp. Z.o.o.)

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,

ning arvestades järgmist:

Määruses (EÜ) nr 1831/2003 on sätestatud loomasöötades kasutatavate söödalisandite lubamise kord ning selliste lubade andmise alused ja menetlused.

Kooskõlas määruse (EÜ) nr 1831/2003 artikliga 7 on esitatud taotlus käesoleva määruse lisas kirjeldatud preparaadi lubamiseks. Taotlusele on lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.

Esitati uued andmed, mis toetavad taotlust saada kasutusluba võõrutatud põrsaste, nuumsigade, nuumlindude ja munalindude puhul. Euroopa Toiduohutusamet (edaspidi „toiduohutusamet”) jõudis oma 14. mai 2009. aasta otsuses (3) järeldusele, et Aspergillus oryzae (DSM 17594) abil toodetud 6-fütaasi ensüümipreparaat ei avalda kahjulikku mõju loomatervisele, inimeste tervisele ega keskkonnale ning et selle preparaadi kasutamine parandab fosfori omastamist toidust. Toiduohutusameti arvates ei ole vajadust turustamisjärgse järelevalve erinõuete järele. Toiduohutusamet kinnitas ka määrusega (EÜ) nr 1831/2003 asutatud ühenduse tugilabori aruannet söödalisandi analüüsimeetodi kohta söödas.

Kõnealuse preparaadi hindamine näitab, et määruse (EÜ) nr 1831/2003 artiklis 5 sätestatud loa andmise tingimused on täidetud. Seepärast tuleks anda luba kõnealuse preparaadi kasutamiseks käesoleva määruse lisas esitatud tingimustel.

Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lisas kirjeldatud preparaati, mis kuulub söödalisandite kategooriasse „zootehnilised lisandid” ja funktsionaalrühma „seedimist soodustavad ained”, lubatakse kasutada söödalisandina loomasöötades kõnealuses lisas esitatud tingimustel.

Artikkel 2

Määrus (EÜ) nr 270/2009 tunnistatakse kehtetuks.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

(1) ELT L 268, 18.10.2003, lk 29.

(2) ELT L 91, 3.4.2009, lk 3.

(3) The EFSA Journal (2009) 1097, lk 1.

LISA

Söödalisandi identifitseerimisnumber Loa omanik Söödalisand Koostis, keemiline valem, kirjeldus, analüüsimeetod Loomaliik või -kategooria Vanuse ülempiir Miinimumsisaldus Maksimumsisaldus Muud sätted Loa kehtivusaja lõpp Aktiivsuse ühik täissööda kg kohta, mille niiskusesisaldus on 12 % Zootehniliste lisandite kategooria. Funktsionaalrühm: seedimist soodustavad ained 4a6 DSM Nutritional Products Ltd., keda esindab DSM Nutritional Products Sp. Z.o.o. 6-fütaas EC 3.1.3.26 Söödalisandi koostis: Aspergillus oryzae (DSM 17594) abil toodetud 6-fütaasi preparaat minimaalse aktiivsusega: tahkel kujul: 10 000 FYT (1)/g ning vedelal kujul: 20 000 FYT/g Toimeaine kirjeldus: Aspergillus oryza (DSM 17594) abil toodetud 6-fütaas Analüüsimeetod (2): Kolorimeetriline meetod, mis põhineb vanadomolübdaadi reageerimisel anorgaanilise fosfaadiga, mis vabaneb 6-fütaasi toimimisel fütaati sisaldavale substraadile (naatriumfütaat) pH väärtuse 5,5 ja temperatuuri 37 °C juures; tulemused saadakse võrdlemisel anorgaanilise fosfaadi jaoks koostatud kaliibrimiskõveraga. Põrsad (võõrutatud) — 1 500 FYT 1. Söödalisandi ja eelsegu kasutamisjuhistes tuleb märkida säilitustemperatuur, kõlblikkusaeg ja granuleerimispüsivus. 2. Kasutatakse (võõrutatud) põrsaste puhul kehakaaluga kuni 35 kg. 3. Soovituslik kogus ühe kilogrammi täissööda kohta: — nuumlinnud: 1 500–3 000 FYT; — munalinnud: 600–1 500 FYT; — põrsad (võõrutatud) ja nuumsead: 1 500–3 000 FYT 4. Kasutamiseks segajõusöödas, mis sisaldab üle 0,23 % fütiiniga seotud fosforit. 5. Kasutajate ohutuseks: käitlemisel kasutada respiraatorit, kaitseprille ja kaitsekindaid. 1. detsember 2019 Nuumsead 1 500 FYT Nuumlinnud 1 500 FYT Munalinnud 600 FYT

(1) Üks FYT on ensüümikogus, mis vabastab fütaasist 1 μmol anorgaanilist fosfaati minutis reageerimistingimustes, mille puhul fütaadi kontsentratsioon on 5,0 mM ning pH väärtus on 5,5 ja temperatuur 37 °C 30-minutise inkubatsiooni jooksul.

(2) Analüüsimeetodite üksikasjad on esitatud ühenduse tugilabori veebilehel www.irmm.jrc.be/crl-feed-additives